
                 Nr.23/433/2008
A V I Z

asupra proiectului de Lege pentru aprobarea Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 privind regimul finanţărilor nerambursabile din fonduri publice alocate
 pentru activităţi nonprofit de interes general


În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare, în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, trimis cu adresa nr.P.L.x 602 din 8 octombrie 2008 şi înregistrat sub nr.23/433 din 9 octombrie 2008.



Camera Deputaţilor este Cameră decizională, conform prevederilor art.75 (1) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat.



Senatul, în calitate de primă Cameră sesizată, a adoptat proiectul de lege în şedinţa din 29 septembrie 2008.



Potrivit prevederilor art.61 din Regulamentul Camerei Deputaţilor, republicat, comisia a dezbătut iniţiativa legislativă în şedinţa din 26 februarie 2009.



Membrii comisiei au examinat proiectul de lege supus dezbaterii, precum şi punctul de vedere al Guvernului exprimat de către domnul director general Drăgoi Vasile din cadrul Ministerului Administraţiei şi Internelor.



În urma dezbaterilor, membrii comisiei au hotărât, cu majoritate de voturi, avizarea negativă a proiectului de lege din următoarele considerente:


Conform prevederilor alin.(2) al art.3 din Legea nr.350/2005 privind regimul finanţărilor nerambursabile din fonduri publice alocate pentru activităţi nonprofit de interes general, rezultă că toate prevederile acestei legi inclusiv normele şi reglementările privind aplicarea acesteia se referă exclusiv la cazul finanţărilor nerambursabile din fonduri publice.


Având în vedere că obiectul Ordonanţei de urgenţă a Guvernului nr.84/2008 pentru modificarea şi completarea Legii nr.350/2005 vizează fonduri alocate României din Fondul European, rezultă că metodologiile privind utilizarea acestor fonduri nerambursabile care nu ţin de fondurile publice ar trebui să facă obiectul unei legi speciale.


Deoarece în O.U.G. nr.84/2008 pentru modificarea şi completarea Legii nr.350/2005 nu există nicio trimitere în acest sens decât printr-o simplă derogare precizată la alin.(2) al articolului 3, îndreptăţeşte Comisia pentru industrii şi servicii să avizeze negativ acest act normativ.






PREŞEDINTE,

Iulian Iancu

Consilieri parlamentari,

Viorela Gondoş

Isabela Patricia Robe

